एनिसको शैलीप्रति खुसी छैनन् खेलाडी
नेपाली राष्ट्रिय फुटबल टोलीमा फेरि चिरा परेको छ । सम्भवतः अन्तिम पटक प्रशिक्षक भिन्सेन्जो अल्बर्टो एनिसले राष्ट्रिय टिम सम्हाल्दै छन् । विश्वकप र एसिया कप दुवैको छनोटको तयारीका रूपमा बुधबार नेपाली टिम मलेसिया जाँदै छ । मंगलबार टोलीको बिदाइ गरियो । मलेसियामा एक मैत्रीपूर्ण अन्तर्राष्ट्रिय खेल खेल्नेछ । 
काठमाडौँ — नेपाली राष्ट्रिय फुटबल टोलीमा फेरि चिरा परेको छ । सम्भवतः अन्तिम पटक प्रशिक्षक भिन्सेन्जो अल्बर्टो एनिसले राष्ट्रिय टिम सम्हाल्दै छन् । विश्वकप र एसिया कप दुवैको छनोटको तयारीका रूपमा बुधबार नेपाली टिम मलेसिया जाँदै छ । मंगलबार टोलीको बिदाइ गरियो । मलेसियामा एक मैत्रीपूर्ण अन्तर्राष्ट्रिय खेल खेल्नेछ । त्यसपछि नेपालले बहराइनको सामना गर्नेछ । दुवै खेल बहराइनमै हुने निश्चित भइसकेको छ । दशरथ रंगशाला तयार नभएको निहुँमा नेपालले दुवै खेल उतै खेल्न लागेको हो । त्यसको अर्थ नेपाली फुटबल समर्थकले आफ्नो देशले विश्वकप छनोटमा खेलेको खेल गुमाउने छन् । दुवै अवसरका लागि घोषित २३ सदस्यीय टोलीमा न आयुष घलान छन् न त दीप कार्की । राष्ट्रिय खेलाडीहरूले एनिसको प्रशिक्षण शैली र उनको नेतृत्वमा रहेको ड्रेसिङ–रूम खुसी नरहेको बताएका छन् । त्यसैले राष्ट्रिय टिमको तयारीमै खेलाडी आउन अनिच्छुक भइरहेका छन् । सबैले पर्खिरहेका छन्, एनिसको कार्यकाल कहिले सकिन्छ भनेर । जुन टिम मलेसिया जाने छ । बहराइनविरुद्ध खेल्दै छ, त्यसको सूचीले नै देखाउँछ समस्या त छँदै छ । टिमका गोलरक्षकमा किरण लिम्बू, अभिषेक बराल र विशाल सुनार छन् । डिफेन्डरमा अभिषेक लिम्बू, अजय चौधरी, अनन्त तामाङ, छिरिङ लामा, सनिश श्रेष्ठ, सौभाग्य राई र सुमित श्रेष्ठ छन् । मिडफिल्डरमा भरत खवास, विशाल बस्नेत, लाकेन लिम्बू, मणिकुमार लामा, मनीष डाँगी, रोहन कार्की र उत्सव राई छन् । फरवार्डमा अञ्जन विष्ट, दिनेश हेमजन, हिसुब थपलिया, समीर तामाङ, सञ्जीव विष्ट र जिलेप्सीजंग कार्की छन् । यस्तोमा राष्ट्रिय टिममा ६ नयाँ खेलाडी परेका छन् । उनीहरू अजय, अभिषेक, सौभाग्य, विशाल, रोहन र समीर । टिम खेलाडी नै पुग्न छाडेपछि यसअघि घोषित प्रारम्भिक टिममै नभएका भरत र सञ्जितलाई समावेश गरिएको छ । त्यही प्रारम्भिक टिममा परेका केही परिचित अनुहारलाई अविश्वसनीय रूपमा बाहिर राखिएको छ । असन्तुष्ट अधिकांश खेलाडीले प्रशिक्षक एनिसको प्रशिक्षण शैली र त्यसका लागि खर्चिने अत्यधिक समयमै आपत्ति जनाइरहेका छन् । अहिलेका लागि मलेसियाविरुद्धको खेल शुक्रबार छ भने विश्वकप छनोट खेल चैत ८ र १३ गते हुनेछ ।